《责竹》
清代·田兰芳

我闻昔人言，不可居无竹。一日少此君，顿使面貌俗。

绕舍长儿孙，汉书亦省读。常思一亩宫，辟向渭川曲。

今夏假馆处，横窗饶寒玉。谓可浣尘襟，切磋比淇澳。

而乃出入间，多见异标目。烟敛失潇洒，月来伤局促。

无实致丹山，有音殊嶰谷。似畏淇园伐，如睹湘江哭。

疑余非德邻，坐令形神辱。不见芝兰生，无人亦芬馥。

松柏挺苍翠，曾不移寒燠。君子秉贞操，所贵在幽独。

因物有加损，怪尔终碌碌。

作者简介：（1628—1701）河南睢州人，字梁紫，一字任众，号篑山。诸生。初豪迈不羁，年四十而悔之，治理学，与同里汤斌倡志学会，践履笃实。主讲道存书院，从学者众。及卒，门人私谥诚确先生。有《逸德轩集》、《睢州志》等。